Iz Vladina odgovora na upit o prijevoznicima Ubera koje su postavili zastupnici SDP-a razvidno je kako se poduzimaju konkretni koraci da se spriječi njihov rad. “Inspekcijske službe i dalje poduzimaju sve aktivnosti sukladno zakonskim ovlastima, a s ciljem da se spriječi nezakonit rad partnera – vozača Ubera u Republici Hrvatskoj, suprotan odredbama sada važećeg Zakona o prijevozu u cestovnom prometu”, stoji između ostaloga u odgovoru zastupnicima Peđi Grbinu i Bojanu Glavaševiću kojeg potpisuje premijer Andrej Plenković.

SDP-ov dvojac upitao je Vladu kada se mogu očekivati zakonska i druga rješenja koja će urediti poslovanje Ubera u RH, obzirom da je Vlada njihov rad još u prosincu nazvala nezakonitim te su najavili zakonska rješenja.

Vozači nemaju potrebnu licenciju

Na samom početku odgovora navodi se kako je Ministarstvo mora, prometa i infrastrukture kroz “postupanja inspekcijskih i drugih nadležnih službi utvrdilo da se korištenjem Uber internetske platforme odnosno aplikacije, koja je namijenjena posredovanju između putnika i vozača tj. naručivanju prijevoza, od strane fizičkih i pravnih osoba partnera Uber-a, obavlja prijevoz putnika u unutarnjem cestovnom prometu na nezakonit način”.

Razlog je, piše dalje, što vozači, partneri Ubera nemaju licenciju djelatnosti koja bi im dopuštala obavljanje unutarnjeg prijevoza putnika u cestovnom prometu, a što je sukladno članku Zakonu o prijevozu u cestovnom prometu osnovni uvjet za obavljanje predmetne djelatnosti. “Iz tog razloga, Inspekcija cestovnog prometa je vozačima – partnerima Uber-a izricala prekršajne kazne za obavljanje prijevoza putnika bez odgovarajuće licencije te upravne mjere isključenja vozila iz prometa i privremene zabrane obavljanja djelatnosti.”

Osnovana Radna skupina za izmjene zakona

Navode i da Ministarstvo mora, prometa i infrastrukture prati sva zbivanja na prijevoznom tržištu, te je u cilju pronalaženja boljih i efikasnijih zakonskih rješenja osnovana Radna skupina za izradu prijedloga izmjena i dopuna Zakona o prijevozu u cestovnom prometu, u okviru koje djeluju tri podskupine (za prijevoz putnika, za autotaksi prijevoz i za prijevoz tereta).

U radu Radne skupine i Radne podskupine za autotaksi prijevoz sudjeluje između ostalih predstavnik Ubera, stoji u Vladinom odgovoru. “Zajedno sa stručnjacima iz Ministarstva mora, prometa i infrastrukture, njihova zadaća je, među ostalim, predložiti nova zakonska rješenja u djelatnosti prijevoza putnika osobnim automobilima u cestovnom prometu, uvažavajući sve relevantne aspekte, odnosno gledišta svih zainteresiranih strana te okolnosti na prijevoznom tržištu.”

Novi zakon se očekuje do kraja rujna

Radna skupina je započela s radom, zaprimljeni su prijedlozi svih članova, detektirana su područja koja treba urediti i doraditi, te će se pristupiti izradi prijedloga teksta izmjena i dopuna zakonskog propisa u tom smislu. Daljnji su koraci analiza i definiranje konačnog teksta novog zakonskog rješenja, javna rasprava o istom i realizacija zakonodavnog procesa sukladno važećim propisima. Dovršetak cjelokupnog procesa izmjena i dopuna Zakona o prijevozu u cestovnom prometu očekuje se najkasnije do kraja trećeg kvartala 2017. godine.

Vladin odgovor na svom Facebooku prokomentirao je i sam Grbin. “Vlada je utvrdila odgovor na zastupničko pitanje koje smo kolega Glavašević i ja uputili vezano uz rad Ubera na području Hrvatske. U kratko: najavljeno je da ćemo do kraja rujna izmijeniti Zakon o prijevozu u cestovnom prometu i urediti spornu problematiku. Međutim, nije rečeno kako, ali je rečeno da će inspekcija i nadalje kažnjavati vozače Ubera”, napisao je Grbin.